Előterjesztve: Településüzemeltetési, Környezetvédelmi

 és Közbiztonsági Bizottsághoz

**E L Ő T E R J E S Z T É S**

**a Képviselő-testület 2020. január 23-ai ülésére**

**Tárgy:** Javaslat a Budapest Főváros II. Kerület Önkormányzatának a Szent Flórián díj alapításáról és adományozásáról szóló …./2020. (……..) új önkormányzati rendelet megalkotására

Készítette ……………………………………Szabó Gyula

 alpolgármester

Egyeztetve: ………………………………….. Fermin Antonio Pineda

 gazdasági igazgató

Látta: …………………………………… .dr. Szalai Tibor jegyző

 ………………………………………… dr. Murai Renáta jegyzői igazgató

*A napirend tárgyalása zárt ülést nem igényel.*

Tisztelt Képviselő - testület!

A napokban - január 9-én - ünnepeltük a budapesti önkéntes tűzoltóság megalakulásának 150. évfordulóját, és néhány nap múlva - február 1-jén - ünnepelhetjük a budapesti hivatásos tűzoltóság megalakulásának ugyancsak 150. évfordulóját.

Budapest Főváros II. Kerületi Önkormányzata és a kerület polgárai, mindig is elismerték kerületünk lakosságának élet- és vagyonbiztonságáról gondoskodó hivatásos és önkéntes tűzoltók áldozatos tevékenységét.

A jubileumi évfordulók alkalmából a Szent Flórián díj alapításával intézményesített keretet kívánunk arra létrehozni, hogy a kerület lakóinak biztonsága felett őrködő és azért aktívan tevékenykedő szervezetekben kiemelkedő tevékenységet végző személyek embert próbáló és sokszor hősies helytállást követelő munkáját a jövőben mind erkölcsileg, mind anyagilag hangsúlyozottabb formában elismerhessük.

Jelen előterjesztésünkben ennek érdekében teszünk javaslatot a hivatásos és önkéntes tűzoltók munkáját elismerő díj alapítására.

Kérem a Tisztelt Képviselő-testületet az előterjesztés megtárgyalására és a rendelet elfogadására.

A rendelet elfogadásához minősített többségű szavazati arány szükséges.

Budapest, 2020. január 13-án.

 Őrsi Gergely

 polgármester

## Budapest Főváros II. Kerületi Önkormányzat Képviselő-testületének

**…/2020. (….) önkormányzati rendelete**

 a Szent Flórián díj alapításáról és adományozásáról

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, valamint Magyarország Alaptörvénye 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 17. pontjában foglalt feladatkörében eljárva a Szent Flórián díj alapításáról és adományozásáról a következőket rendeli el:

**1.§**

Budapest Főváros II. Kerület Önkormányzata (a továbbiakban: Önkormányzat) Szent Flórián névvel díjat alapít. A Szent Flórián díj adományozásnak célja, hogy elismerje a Fővárosi Katasztrófavédelmi Igazgatóság - Észak-Budai Katasztrófavédelmi Kirendeltség - II. Kerületi Hivatásos Tűzoltóparancsnokság állományában, valamint a kerület önkéntes tűzoltó szervezeteiben szolgálatot teljesítő azon tűzoltók tevékenységét, akik szakterületükön huzamosabb ideig kiemelkedő teljesítményt nyújtottak, vagy az adományozást megelőző év során kiemelkedő helytállással tettek tanúbizonyságot hívatásuk, vagy önkéntes formában vállalt tevékenységük - a tűzoltás, műszaki mentés, a kerületi lakosság védelme, tájékoztatása és riasztása, valamint a katasztrófák elleni védekezés, a veszélyhelyzetek megelőzése, a károk felszámolásában való részvétel - iránti elkötelezettségükről.

**2.§**

(1) A Szent Flórián díj a (3) bekezdés szerinti pénzösszeg valamint egy - Szent Flóriánt, a tűzoltók védőszentjét, ábrázoló - emlékérem/plakett, amelynek hátoldalán az adományozás évszámát és a díjazott nevét kell megjeleníteni. A díjat a Budapest II. Kerületi Közbiztonsági Alapítvány javaslata alapján a polgármester ítéli oda.

(2) A Szent Flórián díj minden évben egy fő hivatásos, a páratlan számú években egy fő önkéntes tűzoltó részére adományozható.

(3) A Szent Flórián díj összege nettó 150 ezer Ft/fő. A díj összege az adományozott személy bankszámlájára kerül átutalásra.

(4) A díj átadására minden év május hó első felében kerül sor.

(5) A díjazott nevét a Budai Polgár című önkormányzati lapban, valamint az Önkormányzat honlapján és közösségi oldalán a díjátadást követően meg kell jelentetni.

**3.§**

E rendelet a kihirdetést követő napon lép hatályba.

 **Őrsi Gergely dr. Szalai Tibor**

 **polgármester jegyző**

**ÁLTALÁNOS INDOKOLÁS**

Budapest Főváros II. Kerületi Önkormányzatának a Szent Flórián díj alapításáról és adományozásáról szóló rendelethez

Budapest Főváros II. Kerület Önkormányzata (a továbbiakban: Önkormányzat) Szent Flórián névvel díjat alapít. A Szent Flórián díj adományozásnak célja, hogy elismerje a Kerület hivatásos állományában, valamint a kerület önkéntes tűzoltó szervezeteiben szolgálatot teljesítő tűzoltók kiemelkedő teljesítményét, kiemelkedő helytállását.

**Részletes indokolás**

1. §-hoz

A rendelet megalkotásának jogalkotói szándékát, célját rögzíti.

2. §-hoz

A díjazásban részesíthetők körét, a kiválasztás módját, a díjazás módját és a díjátadás időpontját rögzíti.

3. §-hoz

A rendelet hatálybalépéséről rendelkezik.